**Работник пада от мостови кран**

**I. Обстоятелства**

Главен механик в дружеството, на възраст 61 години, е извършвал с колеги подготовка за ремонт на мостови кран. За целта кранът е закаран в единия край на крановия път. Пострадалият преминава по моста на крана, но не по обезопасената пътека, за да „заклини“ ходовите му колела. При завръщането си, към площадката със стълбата за слизане, по неизяснени причини, работникът пада от моста на крана от височина 8 – 10 м и загива на място.

**Причини за злополуката, нарушени нормативните актове и лица, допуснали нарушения:**

**II. Нарушения допуснати от работодателя:**

1. При извършване на проверка по спазване на трудовото законодателство се установи, че не се провежда ежедневен инструктаж на работещите, пряко заети в дейности с висок производствен риск (извършване на ремонтно-монтажна дейност, свързана с опасност при работа на височина), което е нарушение на чл. 15, ал. 1 от НАРЕДБА № РД-07-2 ОТ 16 ДЕКЕМВРИ 2009 Г. ЗА УСЛОВИЯТА И РЕДА ЗА ПРОВЕЖДАНЕТО НА ПЕРИОДИЧНО ОБУЧЕНИЕ И ИНСТРУКТАЖ НА РАБОТНИЦИТЕ И СЛУЖИТЕЛИТЕ ПО ПРАВИЛАТА ЗА ОСИГУРЯВАНЕ НА ЗДРАВОСЛОВНИ И БЕЗОПАСНИ УСЛОВИЯ НА ТРУД, Обн. ДВ. бр.102 от 22 Декември 2009г., посл. изм. ДВ. бр.25 от 30 Март 2010г. и чл. 16, т. 1, б. е) от НАРЕДБА № 2 ОТ 22 МАРТ 2004 Г. ЗА МИНИМАЛНИТЕ ИЗИСКВАНИЯ ЗА ЗДРАВОСЛОВНИ И БЕЗОПАСНИ УСЛОВИЯ НА ТРУД ПРИ ИЗВЪРШВАНЕ НА СТРОИТЕЛНИ И МОНТАЖНИ РАБОТИ, Обн. ДВ. бр.37 от 4 Май 2004г., попр. ДВ. бр.98 от 5 Ноември 2004г., изм. ДВ. бр.102 от 19 Декември 2006г.

2. При извършване на проверка по спазване на трудовото законодателство се установи, че работодателят е изготвил списък на съоръженията с повишена опасност, но не е изготвил такъв на дейностите с повишена опасност. Списъкът на съоръженията с повишена опасност не е съгласуван от съответното ведомство (ИДТН), което е нарушение на чл. 281, ал. 3 от Кодекс на труда.

3. Не са обхванати (при оценяването на риска) всички аспекти на трудовата дейност, с цел установяване на всички възможни опасности и рискове (например оценката на риска за ремонт на крановите съоръжения - не обхваща работното оборудване, работните места, работния процес и организацията на труда), което е нарушение на чл. 12 от Наредба №5 за реда, начина и периодичността на извършване на оценка на риска (обн., ДВ, бр. 47 от 21.05.1999 г.).

3. При оценяване на риска за работещите не е извършено отчитане на непланирани, но предвидими събития, което е нарушение на чл. 16, ал. 1, т. 2, в) от НАРЕДБА № 5 от 11.05.1999 г. за реда, начина и периодичността на извършване на оценка на риска (обн., ДВ, бр. 47 от 21.05.1999 г.)

4. При извършване на проверка по спазване на трудовото законодателство се установи, че лицата, които поддържат или ремонтират повдигателни съоръжения не вписват в ремонтен дневник всички извършени дейности по поддръжката и ремонта на повдигателните съоръжения (например на мостов кран 20/5т.), което е нарушение на чл. 204, ал. 1 от Наредба №7 за минималните изисквания за здравословни и безопасни условия на труд на работните места и при използване на работното оборудване /обн. ДВ бр.88/1999г./ във връзка с чл. 53, ал. 2 от НАРЕДБА за безопасната експлоатация и техническия надзор на повдигателни съоръжения, обн., ДВ, бр. 73 от 17.09.2010 г., изм. и доп., бр. 88 от 24.10.2014 г.

5. При извършената проверка на място, според писмени и гласни показания на преки и непреки свидетели, пострадалият работник при слизане от крана се е придвижвал по дългото рамо на крановия мост (вместо по обезопасената с парапет пътека), като в края му, по неизяснени причини, е завил по късото рамо и е паднал от височина 11 метра между двете надлъжни рамена. Рамената на моста са силно запрашени и по тях има множество различни следи от обувки, което дава основание да се смята, че правилата за безопасно придвижване по конструкцията на крана са нарушавани и преди злополуката. В тази връзка работодателят не е осигурил ефективен контрол за спазване правилата за безопасна работа и извършване на работата без риск за здравето и по безопасен начин, което е нарушение на чл. 16(1) т. 6 от Закон за здравословни и безопасни условия на труд, Обн. ДВ. бр.124 от 23 Декември 1997г.

6. При извършване на проверка по спазване на трудовото законодателство се установи, че работодателят в съответствие с чл. 3 от НАРЕДБА № 3 ОТ 23 МАРТ 2004 Г. ЗА ОСИГУРЯВАНЕ НА ЗДРАВОСЛОВНИ И БЕЗОПАСНИ УСЛОВИЯ НА ТРУД ПРИ МЕХАНИЧНО (СТУДЕНО) ОБРАБОТВАНЕ НА МЕТАЛИ, Обн. ДВ. бр.31 от 16 април 2004г. не е предприел всички необходими мерки за осигуряване на ЗБУТ - например зоните, в които има или могат да се появят специфични опасности, не са оградени/очертани и означени с установените знаци за безопасност на труда, което е нарушение на чл. 8 от същата наредба.

7. Не са проведени задължителни периодични медицински прегледи на работещите – нарушен е чл. 287(1) от Кодекс на труда, във връзка с чл. 9(1) от НАРЕДБА № 3 ЗА ЗАДЪЛЖИТЕЛНИТЕ ПРЕДВАРИТЕЛНИ И ПЕРИОДИЧНИ МЕДИЦИНСКИ ПРЕГЛЕДИ НА РАБОТНИЦИТЕ (Обн. ДВ. бр.16 от 27 Февруари 1987г., посл. изм. ДВ. бр.78 от 30 Септември 2005г.)

8. При извършване на проверка по спазване на трудовото законодателство се установи, че територията на предприятието, производствените и други помещения и работните места не се поддържат чисти. Отпадъците не се събират и обработват на определени и означени за това места съгласно производствените, санитарните и противопожарните изисквания. Материалите, суровините и готовата продукция не се съхраняват на определени за това места, като се спазват изискванията за безопасност на труда и в съответствие със санитарните, противопожарните и технологичните изисквания (например по обезопасената с парапети пътека за слизане от мостов кран 20/5т. с рег. №2766 в междукрановото пространство са натрупани кашони с живачни лампи, тръби, дъски и други отпадъци, които затрудняват безопасното придвижване по нея. В тази връзка е нарушен чл. 229, ал.ал. 1,2 и 3 от Наредба №7 за минималните изисквания за здравословни и безопасни условия на труд на работните места и при използване на работното оборудване–ДВ бр. 88/99 г.

**III. Предприети мерки:**

За отстраняване на констатираното нарушение отразено в т.4 и т.8 са съставени АУАН-и.

Дадени са предписания за всяко констатирано нарушение.